ตำรวจ เตือนระวังภัยเด็กออนไลน์ แนะนำอย่าเปิดเผยข้อมูลส่วนตัวหรือโพสต์รูปโป๊เด็ก
พ.ต.ท.หญิง ดร.ณพวรรณ ปัญญา รองโฆษกสำนักงานตำรวจแห่งชาติ  แจ้งเตือนเยาวชน อย่าส่งรูปภาพโป๊เปลือยไม่เหมาะสมให้กับบุคคลอื่น หลังมีเครือข่ายมิจฉาชีพหลอกลวงให้เด็กและเยาวชนถ่ายภาพและคลิปวิดีโอลามกอนาจารแลกไอเทมเกมออนไลน์ โดยคลิปหรือภาพโป๊เปลือยของเด็กจะถูกนำไปเผยแพร่ในกลุ่มของบุคคลที่มีพฤติกรรมใคร่เด็ก รวมไปถึงเด็กและผู้ปกครองที่เปิดเผยข้อมูลส่วนตัวมากเกินไปอาจทำให้เด็กถูกติดตามคุกคามออนไลน์  หรือนำไปสู่การถูกล่อลวงหรือละเมิดทางเพศต่อเด็กได้นอกจากนี้ ยังขอแจ้งเตือนถึงผู้ปกครองที่มีพฤติกรรมชอบแชร์ภาพ วิดีโอ เช็คอิน เปิดเผยข้อมูลส่วนตัวของเด็กและเยาวชนมากเกินไป เป็นการเปิดโอกาสให้มิจฉาชีพเข้าถึงตัวบุตรหลานได้ง่าย เสี่ยงตกเป็นเหยื่อภัยออนไลน์  จึงไม่ควรเผยแพร่ภาพเด็กที่แต่งตัวไม่มิดชิดหรือท่าทางไม่เหมาะสม เพราะอาจถูกนำไปใช้ในกิจกรรมทางเพศ สร้างผลกระทางจิตใจต่อเด็กเมื่อเติบโตได้ รวมทั้งแนะนำให้คอยสอดส่องดูแลการใช้โซเชียลมีเดียของเด็กและเยาวชน ไม่ปล่อยให้เล่นมือถือตามลำพัง สอนให้เด็กรู้เท่าทันสื่อ  รักษาความเป็นส่วนตัว เข้าใจรูปแบบพฤติกรรมของคนแปลกหน้าที่ควรหลีกเลี่ยงและแจ้งให้ผู้ปกครองทราบ